கால்நடைகளுக்கும் கள்ளிப்பால் சில கால்நடைகள் நோயின் காரணமாகவோ அல்லது நச்சுத்தாவரங்களை சாப்பிட்டதாலோ சோர்வாகவும், உடல் சிலிர்த்தும் காணப்படும். இதை தவறாக ஓணான் மாட்டின் மேல் விழுந்துஉள்ளது என துண்டு துணியை இறுக்கமாக கழுத்தில் கட்டி விடுவர். மாடுகள் சண்டை போடுவதாலும், விபத்துக்களினாலும் கொம்பு கழன்று விடும் அல்லது முறிந்து விடும். இது இயற்கை. இதற்கு உடனடி வைத்தியமாக உடலில் பட்டாலே வெந்து போகக் கூடிய கள்ளிச்செடியின் பாலை துணிகளில் நனைத்து கொம்பில் கட்டி விடுவர். இதனால் கறவை மாடுகள் உட்பட கால்நடைகள் வேதனை அடைகின்றன. விளைவு பால் உற்பத்தியில் குறைவு ஏற்படும். வேறு சிலர் கொம்பு கழன்று விட்டால் கருப்பட்டியை யும் சுண்ணாம்பையும் சேர்த்து அரைப்பர். தலைமுடியை கொம்பில் முழுவதுமாக சுற்றி பரப்பி வைத்து, பின்னர் கருப்பட்டி சுண்ணாம்பு கரைசலை இதன் மேல் அப்பி வைப்பார்கள். காய்ந்த பிறகு தலைமுடியை கொம்பிலிருந்து அகற்றும் போது மாட்டின் கொம்பில் மறுபடியும் ரத்தக்காயங்களுடன் புண்கள் ஏற்படும்.